РЕПУБЛИКА СРБИЈА

НАРОДНА СКУПШТИНА

Одбор за културу и информисање

16 Број: 06-2/83-24

24. јул 2024. године

Б е о г р а д

З А П И С Н И К

ТРЕЋЕ СЕДНИЦЕ ОДБОРА ЗА КУЛТУРУ И ИНФОРМИСАЊЕ

НАРОДНЕ СКУПШТИНЕ РЕПУБЛИКЕ СРБИЈЕ,

ОДРЖАНЕ 24. ЈУЛА 2024. ГОДИНЕ

Седница је почела у 16,00 часова.

Седницом је председавала Невена Ђурић, председница Одбора.

Седници су присуствовали: Јадранка Јовановић, Љубица Вранеш, Наташа Јовановић, Лепомир Ивковић, Бранко Миљуш, Ивана Роквић, Владимир Ђорђевић, Небојша Бакарец, Зоран Лутовац, Марко Атлагић, Јован Јањић , чланови Одбора.

Седници су присуствовали: Бранимир Јовановић, Емеше Ури, Растислав Динић, Душан Марић, заменици чланова Одбора.

Поред чланова Одбора, седници су присуствовали Дејан Ристић, министар информисања и телекомуникација и Дејан Стојановић из Сектора за информисање и медије.

Пре преласка на утврђивање дневног реда, председавајућа је констатовала да седници присуствује 16 народних посланика и да су испуњени услови за рад и пуноважно одлучивање.

Такође, подсетила је чланове да је потребно да се придржавају времена за расправу у складу са чланом 75. Пословника Народне скупштине, као и да је седница сазвана у року краћем од 3 дана у складу са чланом 72. став 3. Пословника Народне скупштине, како би Одбор могао да размотри амандмане поднете на Предлог закона о изменама Закона о привременом уређивању начина наплате таксе за јавни медијски сервис.

На предлог председавајуће, чланови Одбора су гласањем (12 „за“, 1 „против“, 1 „уздржано“, 2 „није гласало“ ) усвојили следећи

**Д н е в н и р е д:**

1. Разматрање Предлога закона о изменама Закона о привременом уређивању начина наплате таксе за јавни медијски сервис, који је поднела Влада, у појединостима.

Одбор је већином гласова (11 „за“, нема против, нема уздржаних, 5 „није гласало) усвојио:

* Записник Прве седнице Одбора за културу и информисање, одржане 02. априла 2024. године.

**ПРВА ТАЧКА ДНЕВНОГ РЕДА**: Разматрање Предлога закона о изменама Закона о привременом уређивању начина наплате таксе за јавни медијски сервис, који је поднела Влада, у појединостима.

Председавајућа је обавестила чланове да седници присуствује и министар информисања и телекомуникација, господин Дејан Ристић, као и господин Дејан Стојановић из Сектора за информисање и медије, које је том приликом поздравила.

Такође, обавестила је чланове Одбора да је на Предлог закона о изменама Закона о привременом уређивању начина наплате таксе за јавни медијски сервис поднето укупно 27 амандмана, као и то да је добијено Мишљење Владе Републике Србије на поднете амадмане.

Влада је предложила Народној скупштини да одбије следеће амандмане:

* На члан 1. који су заједно поднели народни посланици: Мариника Тепић, Драган Ђилас, Горан Петровић, Пеђа Митровић, Борко Стефановић, Јелена Милошевић, Ирена Живковић, Јелена Спирић, Жељко Веселиновић, Соња Пернат, Душан Никезић, Далибор Јекић, Бранко Миљуш, Мила Поповић, Татјана Пешић и Ђорђо Ђорђић.
* На члан 1. који су заједно поднели народни посланици: Војислав Михајловић и Владимир Ђорђевић.
* На члан 1. који су заједно поднели народни посланици: Александар Јовановић, Данијела Несторовић, Милица Марушић Јаблановић, Драган Јонић и Горан Петковић.
* На члан 1. који су заједно поднели народни посланици: Здравко Понош, Стефан Јањић, др Тијана Перић Дилигенски, проф. др Драган Делић, проф. др Слободан Цвејић, др Татјана Марковић Топаловић и Слободан Петровић.
* На члан 1. који је поднео народни посланик Маријан Ристичевић.
* На члан 1. који су заједно поднели народни посланици: Срђан Миливојевић и Драгана Ракић.
* На члан 1. који су заједно поднели народни посланици: Борислав Новаковић, Ивана Роквић, Ђорђе Станковић, Урош Ђокић, Ана Јаковљевић, Славица Радовановић, Ана Ераковић, Снежана Ракић, Александар Ивановић, Жарко Ристић, Милош Парандиловић и Драган Нинковић.
* На члан 1. који су заједно поднели народни посланици: Зоран Лутовац, Филип Таталовић, Ненад Митровић, Драгана Рашић, др Ксенија Марковић и Небојша Новаковић.
* На члан 2. који су заједно поднели народни посланици: Мариника Тепић, Драган Ђилас, Горан Петровић, Пеђа Митровић, Борко Стефановић, Јелена Милошевић, Ирена Живковић, Јелена Спирић, Жељко Веселиновић, Соња Пернат, Душан Никезић, Далибор Јекић, Бранко Миљуш, Мила Поповић, Татјана Пашић и Ђорђо Ђорђић.
* На члан 2. који су заједно поднели народни посланици: Војислав Михајловић и Владимир Ђорђевић.
* На члан 2. који је поднео народни посланик Владимир Пајић
* На члан 2. који су заједно поднели народни посланици: Александар Јовановић, Данијела Несторовић, Милица Марушић Јаблановић, Драган Јонић и Горан Петковић.
* На члан 2. који су заједно поднели народни посланици: Здравко Понош, Стефан Јањић, др Тијана Перић Дилигенски, проф др Драган Делић, проф. др Слободан Цвејић, др Татјана Марковић Топаловић и Слободан Петровић.
* На члан 2. који је поднео народни посланик Маријан Ристичевић.
* На члан 2. који су заједно поднели народни посланици: Срђан Миливојевић и Драгана Ракић.
* На члан 2. који су заједно поднели народни посланици: Борислав Новаковић, Ивана Роквић, Ђорђе Станковић, Урош Ђокић, Ана Јаковљевић, Славица Радовановић, Ана Ераковић, Снежана Ракић, Александар Ивановић, Жарко Ристић, Милош Парандиловић и Драган Нинковић.
* На члан 2. који су заједно поднели народни посланици: Зоран Лутовац, Филип Таталовић, Ненад Митровић, Драгана Рашић, др Ксенија Марковић и Небојша Новаковић.
* На члан 2. који су заједно поднели народни посланици: Радомир Лазовић, доц. др Биљана Ђорђевић, Роберт Козма, проф. др Ђорђе Павићевић, Наталија Стојменовић, доц. др Растислав Динић, Марина Мијатовић и Богдан Радовановић.
* На члан 3. који су заједно поднели народни посланици: Мариника Тепић, Драган Ђилас, Горан Петровић, Пеђа Митровић, Борко Стефановић, Јелена Милошевић, Ирена Живковић, Јелена Спирић, Жељко Веселиновић, Соња Пернат, Душан Никезић, Далибор Јекић, Бранко Миљуш, Мила Поповић, Татјана Пашић и Ђорђо Ђорђић.
* На члан 3. који су заједно поднели народни посланици: Александар Јовановић, Данијела Несторовић, Милица Марушић Јаблановић, Драган Јонић и Горан Петковић.
* На члан 3. који су заједно поднели народни посланици: Здравко Понош, Стефан Јањић, др Тијана Перић Дилигенски, проф. др Драган Делић, проф. др Слободан Цвејић, др Татјана Марковић Топаловић и Слободан Петровић.
* На члан 3. који је поднео народни посланик Маријан Ристичевић.
* На члан 3. који су заједно поднели народни посланици: Срђан Миливојевић и Драгана Ракић.
* На члан 3. који су заједно поднели народни посланици: Борислав Новаковић, Ивана Роквић, Ђорђе Станковић, Урош Ђокић, Ана Јаковљевић, Славица Радовановић, Ана Ераковић, Снежана Ракић, Александар Ивановић, Жарко Ристић, Милош Парандиловић и Драган Нинковић.
* На члан 3. који су заједно поднели народни посланици: Зоран Лутовац, Филип Таталовић, Ненад Митровић, Драгана Рашић, др Ксенија Марковић и Небојша Новаковић.
* На члан 3. који су заједно поднели народни посланици: Радомир Лазовић, доц. др Биљана Ђорђевић, Роберт Козма, проф. др Ђорђе Павићевић, Наталија Стојменовић, доц. др Растислав Динић, Марина Мијатовић и Богдан Радовановић.

Влада је предложила Народној скупштини да прихвати следећи амандман:

* На члан 3. који је поднела народна посланица Невена Ђурић.

Након тога, председавајућа је реч препустила представницима Министарства информисања и телекомуникација.

Министар информисања и телекомуникација, Дејан Ристић, пожелео је успешан рад свим члановима Одбора за културу и информисање и изразио је наду да ће у наредном мандатном периоду заједно радити и унапређивати област јавног информисања.

Након тога, реч је добио народни посланик Зоран Лутовац, који је истакао да је гласао против усвајања дневног реда зато што сматра да није пракса да се седнице одбора заказују поводом расправе о амандманима. Сматра да о амандманима треба да се изјасни Одбор за уставна питања и законодавство.

Председавајућа га је упутила на то да се сви закони, који се расправљају у начелу, првобитно расправљају у појединостима уколико постоје амандмани на тај закон у оквиру одбора из надлежности, односно да се закон у појединостима разматра у оквиру матичних одбора. Након тога о закону се изјашњава и Одбор за уставна питања и законодавство, који доноси коначну одлуку.

Господин Лутовац сматра како је на претходној Седници Одбора, по питању наведених амандмана, све образложено.

Наташа Јовановић се критички осврнула на оптужбе на рачун владајуће коалиције, као и на, према њеном мишљењу, лошу статистистичку процену везану за јавни медијски сервис. Сматра да представници опозиције нису склони томе да праве дистинкцију страначких од државних функција. Навела је како сматра да су управо представници владајуће странке на јавном медијском сервису имали низ непријатних ситуација. Такође, сматра да јавни медијски сервис није објективан када се ради о председнику Републике Србије Александру Вучићу и Српској напредној странци. Додала је да разуме како је то уређивачка политика јавног медијског сервиса и да је Српска напредна странка суочена са тим, за разлику од неких који имају своје „тајкунске медије који се финансирају из различитих извора“. Слаже се са мишљењем Владе по питању одбијања наведених амандмана и наводи да ће гласати да се прихвати да Закон ступи на снагу.

Ивана Роквић је упутила критику председници Одбора и изразила мишљење да треба да санкционише коришћење времена за теме које нису на дневном реду. Навела је да, када се ради о Предлогу измене Закона, позива се на члан 97. тачка 10. што је уставни основ да Република Србија уређује и обезбеђује систем у области јавног информисања. Даље, наводи да РТС не обавља своју основну функцију, а то је истинито и благовремено информисање грађана. Сматра да се повећање таксе од 16,6% представља као мали износ, а да када се то помножи са бројем електричних бројила којих има 3 700 000, дође се до износа од 1 500 000 евра месечно само од повећања таксе, а укупан износ новца од претплате на месечном нивоу износи 11 036 000 евра. Поставља питање где одлази новац РТС – а од претплате. Даље, поставља питање како је РТС утврдио колико кошта дистрибуција, с обзиром да се такса плаћа кроз рачуне ЕПС – а при чему се као разлог наводи то да су утврђени трошкови слања рачуна. Поставила је питање министру, (користећи се цитатом садашњег председника Републике Србије из 2005. године о постављању електричних бројила на штале и проблему плаћања претплате на јавни медијски сервис као резултат тога) да ли се нашло решење са обзиром да се такса повећала трећи пут.

Министар Дејан Ристић одговорио је на постављено питање, наводећи да су по закону сви који су имали изузеће од наплате таксе за јавни медијски сервис изузети без икаквих трошкова и да таквих случајева више нема. Додао је да Министарство информисања и телекомуникација за сада нема евиденцију о томе да је остао неки грађанин Републике Србије који није искористио то право.

Проф. др Јован Јањић изјавио је да се изјаснио против поднетог Предлога закона о изменама Закона о привременом уређивању начина наплате таксе за јавни медијски сервис и да сходно томе не види потребу да се изјашњава о предложеним амандманима. Такође, остаје при томе да таксу не треба повећавати и да је треба укинути све док грађани који плаћају јавни медијски сервис не буду имали увид на који начин се троше та финансијска средства, као и док РТС не буде заступао интересе свих грађана Републике Србије.

Дејан Стојановић из Сектора за информисање и медије истакао је да су наводи народне посланице Иване Роквић тачни у том смислу да је ситуација са плаћањем претплате за бројила на објектима попут штала итд. постојала на почетку примене Закона о јавним медијским сервисима. Навео је ситуацију где су грађани, пре него што се електрично бројило узело као параметар за наплаћивање таксе за јавни медијски сервис, отварали електрична бројила за различите објекте, попут гаража, штала итд. након чега се дошло до тога да тај проблем треба решити. Даље наводи да је након тога преко 40 000 бројила ослобођено плаћања таксе. Такође, грађанима је омогућено да се за објекте у којима не користе електричну енергију, као што су неке помоћне зграде итд, односно где потрошња струје током године не прелази 300 киловата, ослободе таксе. Закључује да су сви грађани, који испуњавају законом предвиђене услове, ослобођени плаћања таксе за јавни медијски сервис. Наводи да свака држава, па и наша, може да изабере како ће да финансира јавни медијски сервис – из буџета или из наплате таксе. Углавном земље које имају мали број становника прибегавају финансирању из буџета, зато што би намети распоређени на тако мали број становника био превелики. Такође, наводи да је највећа замерка када се ради о Закону о јавним медијским сервисима да ако се средства буду давала из буџета то ће бити утицај на уређивачку политику – у том смислу нађено је решење да грађани буду обвезници плаћања таксе и да на тај начин имају утицај на различите начине (нпр. кроз јавне расправе). Наводи такође да има утисак да је критички став углавном усмерен само на РТС, да је усмерен само на једну врсту програма а то је информативни и да нико није причао о културном, спортском, забавном програму итд.

Лепомир Ивковић похвалио је јавни медијски сервис и истакао колико задовољства пружа у уметничком, научном, спортском и забавном програму свим грађанима Републике Србије. Упутио је критику колегама из опозиције због тога што, по његовом мишљењу, користе сваку тему и сваки тренутак да сакупе политичке поене – па чак и поскупљење таксе за РТС која на месечном нивоу износи око 50 динара, износ који упоређује са две непопушене цигарете месечно и доноси закључак да се данашња расправа заправо води због две цигарете. Наводи како га је народни посланик Александар Јовановић назвао „Вучићевим полтроном“ и надовезао се да је по професији глумац и да је последњи пут на РТС – у имао један снимајући дан пре више од две године за серију „Камионџије“. Истакао је да је у тој серији учествовао на предлог колеге и пријатеља, а политичког истомишљеника припадника опозиције, Тихомира Станића, којем се јавно захваљује због тога што му је ту прилику омогућио. Навео је да је РТС пружио грађанима велико задовољство тиме што је преносио Европско првенство у фудбалу као и Вимблдон и поздравио предстојеће емитовање Олимпијских игара и закључује да сматра да на тему поскупљења таксе за јавни медијски сервис више не треба дискутовати и да треба прихватити предлог Владе, као и то да подржава став Владе да се одбију наведени амандмани.

Ивана Роквић поставила је питање господину Дејану Ристићу да ли уколико неко има два бројила то значи да само оно које се не користи може да буде ослобођено од претплате за јавни медијски сервис. Такође, упитала је шта раде људи који троше струју, користе бројило, али немају телевизор. Такође наводи да не подржава то што, по њеном мишљењу, информативни програм РТС – а није објективан и фаворизује представнике Српске напредне странке.

Дејан Ристић је на питање госпође Роквић одговорио да уколико један грађанин Републике Србије има више стамбених јединица у свом власништву, а живи само у једном док остале издаје, он је обвезник плаћања за све те стамбене јединице. Такође, уколико поседује стамбену јединицу у којој нико не живи током целе године, или живи местимично, има право на ослобађање од таксе уколико потрошња електричне енергије не прелази 300 киловата током године и додаје да за то постоји само један услов, а то је да постоји обавеза да се сваке године поднесе захтев за ослобађање од плаћања таксе и подноси се у текућој за наредну годину, јер се право на ослобађање доказује потрошњом струје у текућој години. Даље, одговорио је и на друго питање наводећи да уколико би у било којој области привреде, или у оквиру било које друге обавезе коју грађани имају, дали дозволу да грађани бирају шта ће да плаћају они би из различитих разлога (нпр. политичка припадност) одбијали да плате. Наводи да у целој Европи таксу за јавни сервис плаћају сви обвезници плаћања таксе. Такође, осврћући се на коментар госпође Роквић по питању плаћања таксе преко рачуна ЕПС – а, навео је да принцип слања 3 700 рачуна свим грађанима ради плаћања таксе није применљива. Уколико такса не би била плаћена (пре је износила 299 динара) после 6 месеци би се покренуо поступак принудног извршења и то не би било исплатљиво с обзиром да би се тада радило о цифри од око 1800 динара од наплате таксе, при чему би само трошкови извршиоца те наплате износили 7 – 8000 динара. Упитао је да ли је то ефикасније од 3% који су плаћени дистрибутеру електричне енергије да он то уради у име наплатиоца таксе (јавни медијски сервис).

Зоран Лутовац је навео да навођење примера других држава по питању плаћања таксе није применљиво на нашу државу јер су информативни програми тих других држава у функцији јавног сервиса а не једног човека и једне партије. Навео је да са задовољством гледа Трећи програм (РТС) и поједине емисије из области културе и образовања, али сматра да информативни програм није гледљив као и то да би информативни програм РТС – а требало да плаћају само чланови СНС – а - „јер је то њихов билтен“ – и да онда није проблем да остали грађани плаћају остале програме.

Председница Одбора Невена Ђурић прокоментарисала је ову изјаву господина Лутовца рекавши да јој је жао што и у овој прилици и на ову тему грађане дели на чланове неке партије и оне који то нису и да су за њу сви пре свега грађани Републике Србије и по питању права и по питању обавеза.

Бранко Миљуш сматра како не треба трошити време на друге теме већ да треба да се прича о амандманима који су на дневном реду. Навео је да је поднет велики број амандмана, али да се сви они базирају на једној чињеници а то је да РТС не обавља своју законом дефинисану улогу. Навео је да је цела та тема била обрађена на претходној седници и да не жели да одузима време и понавља све што је тада речено. Поменуо је Извештај Европске комисије о владавини права, који такође прича о проблему медија, као и да би мониторинг програма РТС – а установио да њиме доминирају људи који су на власти. Даље наводи како је јасно да се од повећања наплате таксе за јавни сервис неће одустати, али подсећа на то да су представници садашње власти обећали да ће таксу заправо укинути. Прокоментарисао је и то да је занимљиво како је само амандман поднет од стране народне посланице Невене Ђурић прошао кроз Владу, закључивши да је то притисак да се такса наплати што пре.

Невена Ђурић је нагласила да је амандман поднела како би Закон ступио на снагу раније, односно да би се такса наплаћивала од 1. августа, ради лакшег обрачуна рачуна за струју.

Бранко Миљуш се за крај обратио министру Дејану Ристићу подсетивши га на проблем безбедности новинара на који је указала Европска комисија о владавини права, даље, подсетио је на 183 напада на новинаре у претходној години и изнео је молбу министру да искористи свој ауторитет и помогне у слању поруке да је безбедност свих новинара једнако важна, као и да утиче на то да се добије снимак напада на новинара Вука Цвијића.

Владимир Ђорђевић истакао је да ће гласати против Предлога закона и да сматра да је такса за јавни медијски сервис бесмислена. Навео је да позива председника Републике Србије да одржи дату реч и укине претплату на јавне медијске сервисе јер је он једини који то може.

Марко Атлагић наводи да се коментар о етикетирању појединих медија које је поменуо господин Бранко Миљуш односи на њега и да стоји иза тврдње да је Н1 медиј којем би „позавидео Гебелс“. Тврди и да ће стајати иза те изјаве све док Н1 не промени своју уређивачку политику. Као пример наводи да је само једном представнику Српске напредне странке, а ради се о председнику Републике Србије Александру Вучићу, упућено око 460 најгорих увреда. Такође, наводи и да је још од 2012. године на Седницама Народне скупштине Републике Србије увек бранио новинаре, али и наглашава да новинари морају да се придржавају закона, добре новинарске праксе и моралног кодекса и поставља питање колико новинара то заиста ради. Рекао је да и поред неких ситних замерки сматра да РТС има пристојан програм. Закључује тиме да ће увек осудити сваки атак на новинаре, али и да има новинара који износе толико дезинформација и који треба да се запитају да ли тиме можда изазивају грађане.

Владимир Пајић је упутио критику на овакав закључак господина Атлагића, наводећи да таква изјава није у реду и да саопштавање новинара треба да буде слободно.

Небојша Бакарец упутио је критику на амандмане које су поднели представници опозиције и који у себи садрже само речи „брише се“. Као одговор на наводе о нападима на новинаре навео је пример да су просторије Српске напредне странке нападнуте 80 пута од стране симпатизера опозиције, даље, наводи и нападе на активисте Српске напредне странке и таргетирање свих новинара који опозицији нису по вољи – напади на Драгана Вучићевића, Дејана Миловановића итд. Даље, као пример наводи и упад представника опозиције у зграду РТС – а 2019. године. Као одговор на питање о томе где одлази новац од претплате на јавни медијски сервис, конкретно у овом случају РТС – а, наводи да одлази на огромне плате Оливере Ковачевић, Татјане Манојловић, као и на плате многих људи које је садашња опозиција запослила, иако нису испуњавали услове, када је била на власти.

Владимир Пајић наводи да је Закон о РТС претплати био проблематичан још први пут када је донет и како је и тада постојао велики отпор јавности, као и то да су људи навикнути да плаћају ту претплату само зато што је он провучен кроз рачун за струју. Сматра да закон, ако је добар, не би требало да буде селективан и да на основу тога Закон о изузећу прави огроман проблем. Такође, истиче да је након овог поскупљења требало поставити питање грађанима да ли желе да плаћају претплату и даље и да је био погодан тренутак за то с обзиром да се уговор са Електродистрибуцијом обнавља у датом периоду. Даље, истиче да такса и порез нису иста ствар и да у овом случају нарочито не треба да се третирају исто, зато што су таксе парафискални намети и свака озбиљна држава се труди да их избегне. Наглашава да сматра да је пропуштена прилика да се тако нешто уради и да се амандман који је поднео тицао управо тога – да цена таксе буде симболична, сматрајући то најбољим решењем, јер ће тако грађани задржати идеју о томе да учествују у финансирању јавног медијског сервиса а да та цена не утиче на њихов буџет. Сматра да постоји и један много већи проблем а то је да с обзиром на то да дистрибутер средстава од ТВ претплате добија 3% постоји могућност да ће грађани у будућности финансирати приватне фирме које се баве дистрибуцијом електричне енергије, а не функционисање јавног медијског сервиса.

Ивана Роквић реаговала је на наводе господина Бакареца, инсистирајући на извињењу. Навела је да себи никад не би дозволила да чита новине попут „Информера“ и да је уместо навода како је податке пронашла у тим новинама требало да је пита одакле их има. Напомиње да тамо нису објављени подаци о томе због чега су грађани Републике Србије платили 14 000 000 динара за емисију на РТС – у која се никада није емитовала, потом прескуп филмски и серијски програм, сарадњу са приватним продукцијама, графику за Мундијал, прескуп интернет портал итд. Закључује да извињење од господина Бакареца не тражи због навођења „Информера“ као њеног извора информација већ због тога што странка којој она припада никада није тукла ни једног новинара, није упадала у РТС и никада није извршила насиље додајући да Народни покрет Србије никада није био на власти.

Наташа Јовановић сматра да је излагање господина Пајића било веома озбиљно, али ипак да је његова тврдња на крају излагања звучала као „теорија завере“. Сматра да се иза тога крију озбиљни напади на Електропривреду Србије и да притом не мисли на њега лично, већ на поједине представнике опозиције. Наводи да је Електропривреда Србије ове године стабилан систем, за разлику од периода када су странке бившег режима биле на власти, и да је то остварено уз помоћ, између осталог, и одговорног приступа ресорне министарке Дубравке Ђедовић, Владе Републике Србије као и структурних промена које су започете у Електропривреди Србије. Наглашава да инсинуације да ће неко да прода Електропривреду, односно делове електродистрибутивне мреже, нису добре и да је стање заправо потпуно другачије.

Дејан Ристић, министар информисања и телекомуникација, дао је неколико додатних информација у вези примене овог Закона у континуитету као и предложених измена. Навео је да се такса користи за 2 јавна сервиса: РТС и РТВ, при чему 70% таксе добија РТС а 30% РТВ. Даље наводи то да су претходних година укинута буџетска давања за РТС како се не би директно нити индиректно утицало на уређивачку политику. Што се тиче РТВ, будући да је она специфичан јавни сервис који програм емитује на 16 језика (српском и на језицима националних мањина) и као такав је јединствен у Европи, још увек постоји дотација државе која износи 900 000 000 годишње (Министарство информисања и телекомуникација сваког месеца РТВ – у дозначи 75 000 000 динара). Такође наводи како овај закон има за циљ да обезбеди материјалну самосталност та два јавна сервиса. Сматра да је ово повећање износа таксе за 50 динара, с обзиром на то да је прво након 4 године, симболично и верује да неће представљати оптерећење за грађане. Што се тиче уређивачке политике, наводи да ће се ускоро приступити формирању Радне групе за израду Закона о јавним медијским сервисима и замолио је све присутне народне посланике, али и читаву јавност, струковна удружења, новинаре и све заинтересоване да се активно укључе како би тај закон био квалитетнији. Такође, истиче да је безбедност новинара веома битно питање и наводи како је у више наврата јавно говорио о томе да је безбедност новинара неприкосновена, да сви новинари у Републици Србији морају бити заштићени и да ни на један начин не смеју трпети последице свог рада. С друге стране, инсистира на професионализму, одговорности и поштовању етичког кодекса. Даље, наводи како инсистира на дијалогу и да је тај дијалог покренуо већ првих дана по ступању на дужност. Наводи да је први Министар информисања и телекомуникација који је отишао и тражио састанак у Независном удружењу новинара Србије, Независном друштву новинара Србије, Удружењу новинара Србије, Друштву новинара Војводине, у КОМНЕТ – у итд. Истиче да у Републици Србији делује више од 2000 средстава јавног информисања и 76 регистрованих новинарских удружења. Наводи и то да је у случају Вука Цвијића Министарство информисања и телекомуникација реаговало одмах. Такође, истиче, позивајући се на податке из анализе НУНС – а и УНС – а, да је у првој половини текуће године забележено за око 40% мање напада на новинаре. Помиње и и Извештај савета за штампу о поштовању етичког кодекса у којем се наводи да су бројке кршења етичког кодекса „застрашујуће“ велике. Додаје да, с обзиром на то да Министарство има врло сведене надлежности по Закону о јавном информисању и медијима, оно може да реагује само покретањем прекршајних поступака, што редовно и чини. Наводи како је по ступању на дужност тражио да се уради анализа спровођења јавних конкурса на локалном нивоу и да од 156 локалних самоуправа 41 није у том тренутку спровела јавни конкурс у медијској сфери и да су сви они добили писани налог да то учине без одлагања. Такође, са УНС – ом и НУНС – ом је урађена десетогодишња анализа јавних конкурса на локалном нивоу. Додаје да је, у складу са Законом, Министарство спровело своје конкурсе на националном нивоу – укупно 1139 пројеката, од којих су комисије прихватиле 471, да је за подршку медијима на националном нивоу у текућој години уложено 337 000 000, што је за 27 000 000 више него прошле године. Искористио је прилику да подели информацију да је 11. јуна био у Јагодини на комеморацији поводом годишњице убиства новинара Милана Пантића, као и то да је први министар информисања и телекомуникација који је то учинио 23 године након његовог убиства, што је још један показатељ жеље за дијалогом. Закључује тиме да предложене измене и допуне закона за циљ имају јачање материјалне самосталности оба јавна медијска сервиса, да закони не третирају њихову уређивачку политику већ ће третирати Закон о јавним сервисима у одређеном сегменту и поново позива све заинтересоване на учешће у изради нацрта тог Закона како би се израдио један закон који ће бити примеран једном европском демократском друштву какво јесмо и какво тежимо да будемо.

Председавајућа је дала предлог да се Одбор изјасни да ће о амандманима одлучивати у два гласања, односно о амандманима које је Влада Републике Србије:

1. Предложила да се одбију
2. Предложила да се прихвате

што је Одбор већином гласова усвојио (14 „за“, нема против, нема уздржаних, 1 „није гласао“).

1. Одбор је одлучио да предложи Народној скупштини да одбије наведене амандмане (2 „за“, 3 „против“, нема уздржаних, 10 „није гласало“).
2. Одбор је одлучио да предложи Народној скупштини да прихвати наведени амандман (10 „за“, нема против, нема уздржаних, 5 „није гласало“)

Одбор је већином гласова за известиоца Одбора на Седници Народне скупштине за Предлог закона о изменама закона о привременом уређивању начина наплате таксе за јавни медијски сервису појединостима одредио Невену Ђурић, председницу Одбора (10 „за“, 1 „против“, нема уздржаних, 4 „није гласало“)

Седница је завршена у 17:35 часова.

 СЕКРЕТАР ПРЕДСЕДНИК ОДБОРА

 Дана Гак Невена Ђурић